უმბერტო I

უმბერტო I (იტალ. Umberto I, დ. 14 მელახი, 1844 — ღ. 29 კვირკვე, 1900) — იტალიაშ მაფა 1878-1900 წანეფს, სავოიარეფიშ დინასტიაშ წჷმმარინაფალი.

რდჷ ვიტორიო ემანუელე II-შ დო თიში ალმასქუ ადელჰაიდ ავსტრიალიშ უნჩაში ქომოლსქუა. უმბერტოქ მიღჷ ოურდუმე გონათა დო მონაწილენდჷ იტალიაშ ლჷმას დუდიშულობაშო, ნამუშ მიმალობას თინა სარდინიაშ ომაფე არმიას ხემანჯღვერენდჷ. ხვისტაშა ეშართჷ 1878 წანას, მუამუშიშ ღურაშ უკულ. მართუალაშ ბორჯის, უმბერტო მეთხოზუდჷ მილიტარისტული პოლიტიკას. იტალიაქ ოურდუმე ალიანსიშა მიშელჷ გერმანიაწკჷმა დო ავსტრია-უნგრეთიწკჷმა. თაშნეშე, უმბერტო I იტალიაშ კოლონიური პოლიტიკაშ მოხუჯე რდჷ. თიში მაფობაშ პერიოდის, იტალიაშ იმპერიაშ აკოდგინალუაშა მიშელეს ერიტრეაქ დო სომალქ.

დინახალენი პოლიტიკას, უმბერტოს სერიოზული აწმარენჯობაქ შეხვადჷ. იტალიას უღუდჷ ეკონომიკური დო სოციალური პრობლემეფი. უმბერტოშ კონსერვატორული დო რადიკალური პოლიტიკა პოპულარობათ ვასარგებლენდჷ მეკვარჩხანეეფს დო ანარქისეტეფს შქას. 1898 წანაშ 6-10 მესის, მილანს, აკოანჯარაფილი ნძალეფქ ზისხირს ქინაშქვიდეს დემონსტრანტეფიშ აქცია, ნამუეფით აპროტესტენდეს ქობალიშ ფასეფს. ჟირი წანაშ უკულ, 1900 წანაშ 29 კვირკვეს, უმბერტო I ომაღურეთ დოჭკირჷ იტალიარი ანარქისტიქ გაეტანო ბრეშიქ. უმბერტო I-შ ღურაშ უკულ, ხვისტაშა ეშართჷ თიში სქუაქ ვიტორიო ემანუელე III-ქ.

ლიტერატურა
 ენციკლოპედია ბრიტანიკა

კატეგორია:იტალიარეფი
კატეგორია:იტალიაშ მაფეფი
კატეგორია:სავოიარეფიშ დინასტია
კატეგორია:ნაჸვილა მონარქეფი